王御史野塘圖歌
作者：方回
朝代：宋

paragraphs: 野塘之水兮其色油油，以畜以泄兮灌我良疇。
弋有鳬雁兮盟有鷗，我出而仕兮可則進，脫如不可兮還我鋤耰。
水之上兮山之下，稷黍棗栗兮野塘之塢。
秋收其實兮於粲滿筥，車既膏兮馬不前，退而家食兮孰予敢侮。
我思野塘兮繄古之沂，有懷其人兮瑟聲希。
可由求赤兮賢寧不希，登之廊肆兮佩玉黼黻，否則豈無春服兮詠雩風而與歸。